Akademický senát STU

27. 06. 2016

**Návrh dodatku číslo 1**

**k Organizačnému poriadku**

**Účelového zariadenia Študentské domovy a jedálne**

**Slovenskej technickej univerzity v Bratislave**

Predkladá: **prof.** **Ing. Robert Redhammer, PhD.**

rektor

Vypracoval: **JUDr. Marcela Haladejová**

právny a organizačný útvar

Zdôvodnenie: Zánik práv STU ako vypožičiavateľa nehnuteľností patriacich požičiavateľovi Rímskokatolícka cirkev, Bratislavská arcidiecéza.

Návrh uznesenia: Akademický senát STU prerokoval návrh dodatku číslo 1 k Organizačnému poriadku Účelového zariadenia Študentské domovy a jedálne Slovenskej technickej univerzity v Bratislave

1. s pripomienkami
2. bez pripomienok

a odporúča predmetný interný predpis vydať.

**Dôvodová správa**

Slovenská technická univerzita v Bratislave prevádzkuje ŠD Svoradov na Svoradovej ulici v Bratislave, Staré Mesto (pôvodne ŠD M. Nešpora) na základe „Zmluvy o výpožičke“ s Rímskokatolíckou cirkvou, Bratislavskou arcidiecézou. Táto zmluva sa po prvý raz uzatvorila 21.9.1994 potom, ako boli na základe zákona č. 282/1993 Z.z. o zmiernení niektorých majetkových krívd spôsobených cirkvám a náboženským spoločnostiam v znení neskorších predpisov, niektoré nehnuteľnosti tvoriace ŠD cirkvi vydané. Uvedená zmluva sa následne dodatkami predlžovala resp. novou zmluvou o výpožičke dohodla do 31.7.2016. Dodatkami resp. novou zmluvou vždy dochádzalo k redukcii priestorov vyčlenených pre ŠD. V súčasnosti je v ŠD Svoradov ubytovaných cca 200 študentov STU, čo je asi 4% z ich celkového ubytovaného počtu.

Listom zo dňa 25.2.2016 Rímskokatolícka cirkev, Bratislavská arcidiecéza oznámila, že nemá záujem o ďalšie predlžovanie výpožičky. Jej platnosť teda skončí dňa 31.7.2016 a týmto dňom zanikne oprávnenie STU uvedenú nehnuteľnosť využívať.

Keďže STU na základe zmluvy o výpožičke prostredníctvom ÚZ ŠDaJ spravovala Študentský domov Svoradov, na dobu výpožičky bolo potrebné uvedený študentský domov v Organizačnom poriadku ÚZ ŠDaJ STU evidovať ako organizačnú časť tejto súčasti STU. V súvislosti so zánikom práv a povinností STU ako vypožičiavateľa k Študentskému domovu Svoradov, a to uplynutím doby výpožičky, je potrebné s účinnosťou od 01. 08. 2016 dotknuté ustanovenia v Organizačnom poriadku ÚZ ŠDaJ STU vypustiť.

**Dodatok číslo 1**

**k Organizačnému poriadku**

**Účelového zariadenia Študentské domovy a jedálne Slovenskej technickej univerzity v Bratislave**

**číslo 1/2014 - OP zo dňa 25. 02. 2014**

Dátum: 27. 06. 2016

**Slovenská technická univerzita v Bratislave, Vazovova 5, 812 43 Bratislava**

V Bratislave dňa 27. 06. 2016

Rektor Slovenskej technickej univerzity v Bratislave (ďalej tiež ako „STU“) v súlade s článkom 10 bod 2 Organizačného poriadku Účelového zariadenia Študentské domovy a jedálne Slovenskej technickej univerzity v Bratislave číslo 1/2014 – OP zo dňa 25. 02. 2014 (ďalej tiež „Organizačný poriadok ÚZ ŠDaJ STU“) po prerokovaní v Akademickom senáte STU dňa 27. júna 2016 vydáva nasledovný

**dodatok číslo 1**

**k Organizačnému poriadku Účelového zariadenia Študentské domovy a jedálne Slovenskej technickej univerzity v Bratislave:**

**Článok I.**

Organizačný poriadok ÚZ ŠDaJ STU a mení a dopĺňa nasledovne:

1. V článku 3 bod 3.2 sa vypúšťa písmeno e).

Doterajšie písmená f) a g) sa označujú ako písmená e) a f).

1. V článku 3 bod 3.2 posledná veta znie:

„Organizačnou súčasťou ŠD JHaNB je telocvičňa Jura Hronca, ktorá poskytuje možnosť športového vyžitia ubytovaným študentom, zamestnancom STU a prípadne aj iným osobám.“.

1. V článku 6 bod 4 tretia veta sa vypúšťajú slová „ŠD Svoradov a“.
2. Príloha číslo 1 Organizačného poriadku ÚZ ŠDaJ STU sa nahrádza znením, ktoré je prílohou číslo 1 tohto dodatku číslo 1 k Organizačnému poriadku ÚZ ŠDaJ STU.
3. V prílohe číslo 2 Organizačného poriadku ÚZ ŠDaJ STU sa vypúšťajú slová:

„970741 Študentský domov Svoradov (ŠD SV)

970746\* Telocvičňa Svoradov (TV SV)“.

1. Tam, kde je v ostatných interných predpisoch STU uvedené v príslušnom gramatickom tvare alebo v skratke „Študentský domov Svoradov“ platí, že s  účinnosťou od 1. augusta 2016 sa tieto slová vypúšťajú.

**Článok II.**

1. Neoddeliteľnou súčasťou tohto dodatku číslo 1 k Organizačnému poriadku ÚZ ŠDaJ STU je príloha číslo 1, ktorá obsahuje znenie Prílohy číslo 1 Organizačného poriadku ÚZ ŠDaJ STU „Organizačná štruktúra - Účelové zariadenie Študentské domovy a jedálne STU v Bratislave“.
2. Tento dodatok číslo 1 k Organizačnému poriadku ÚZ ŠDaJ STU bol prerokovaný Akademickým senátom STU dňa 27. júna 2016.

1. Tento dodatok číslo 1 k Organizačnému poriadku ÚZ ŠDaJ STU nadobúda platnosť dňom jeho prerokovania v Akademickom senáte STU a účinnosť dňom 01. august 2016.

prof. Ing. Robert Redhammer, PhD.

rektor